蔣穎叔生日
作者：慕容彥逢
朝代：宋

paragraphs: 宗派源流遠，家聲竹帛垂。
靈暉鍾嶽瀆，吉夢襲熊羆。
夙擅鄉評美，尋膺國士知。
文章追往哲，學識判羣疑。
試若穿楊葉，科如摘頷髭。
繡衣趨觀闕，霜簡照軒墀。
諫拂龍鱗逆，身探虎穴危。
忠猷聳鴛鷺，直氣懾狐狸。
要路淹風鷁，丹心比日葵。
使臺專漕輓，帥閫肅邊陲。
久鬰公台望，初還輦轂時。
缿筩爭訟息，囊櫜寇攘衰。
蓮炬驚宵漏，花磚候曉曦。
暫分方面寄，復演禁林詞。
廊廟先圖任，樞衡遂倚毗。
雍容承晝接，密勿奉疇咨。
已冠中樞府，猶虛百斛姿。
兩轓將畫鹿，五總舊名龜。
儒效流弦吹，王功鏤鼎彝。
更增箕翼壽，餘慶在庭芝。